Norge under VM i friidrett 2009

Norge i VM i friidrett 2009 omhandler Norges resultater i verdensmesterskapet i Berlin fra 15. til 23. august 2009. Norge stilte med 14 utøvere i mesterskapet.Blant de norske utøvere var det stilt størst forventninger til spydkasteren Andreas Thorkildsen. Han var både olympisk mester fra 2004 og 2008, og europamester fra 2006. I de to siste verdensmesterskapene, i 2005 og i 2007 hadde han tatt sølvmedaljene. Thorkildsen innfridde i VM-finalen i Berlin og ble med det den første spydkasteren i historien med OL-, VM- og EM-titler. Finalen gikk fredag 21. august.
Kjersti Tysse Plätzer var Norges andre medaljehåp i mesterskapet. Hun kom til Berlin med sølvmedaljer fra de olympisk leker i 2000 og 2008. Plätzer annonserte før VM at dette ble hennes siste mesterskap. Hun stilte til start i 20 km kappgang søndag 16. august, men ble disket fra øvelsen.Trond Nymark sikret den norske målsetningen om to medaljer fra mesterskapet da han gikk inn til gull på 50 km kappgang, og tok Norges første VM-medalje i kappgang, og dette mesterskapets første pallplassering for Norge.
 Nymark tok opprinnelig sølvmedaljen, men 24. mai 2016 ble den opprinnelige verdensmesteren offisielt diskvalifisert for doping. 6. juli 2016, nesten syv år etter seiersløpet, mottok Trond Nymark endelig sin gullmedalje i en medaljeseremoni i friidretts-EM i Amsterdam.


== Norske menn i VM ==


=== 100 m ===
Jaysuma Saidy Ndure ble den 15. august nummer to i det femte forsøksheatet med tiden 10,35 og gikk videre til mellomheatene.
I fjerde mellomheat ble Ndure nummer 3 med tiden 10,16, og kvalifiserte seg som en av fire europeere til semifinalene 16. august. Det var første gang Norge hadde en deltaker i en semifinale i verdensmesterskapets sprintøvelser. Heatet ble vunnet av amerikaneren Tyson Gay (9,98) med Michael Frater fra Jamaica på andre (10,09). Ndure uttalte til NRK1 etter løpet at det høyre kneet plaget han litt, men han mente å ha mer å gå på.I semifinalen ble Ndure tildelt bane to i første heat. Han løp på 10,20, og ble sist i feltet som vist i tabellen under.
Semifinalenes heat 1 :


=== 200 m ===
Jaysuma Saidy Ndure var kvalifisert og påmeldt også på 200 meter, men droppet øvelsen for å ikke belaste høyre kne ytterligere.


=== 3000 meter hinder ===
Bjørnar Ustad Kristensen  løp sesongbeste med 8.28,49 i tredje forsøksheat. Han ble slått ut av mesterskapet med sjette beste tid i sitt heat og 21.-plass i mesterskapet.


=== 20 km kappgang ===
Erik Tysse ble den 15. august nummer 7 med tiden 1.20.38. Dette var da hans beste plassering i et VM.


=== 50 km kappgang ===
 Trond Nymark gikk den 21. august inn til karrierens første mesterskapsmedalje med gull, og ny norsk rekord på tiden 3.41.16. Medaljen var Norges første VM-medalje i kappgang, og første pallplassering i VM 2009.
Erik Tysse åpnet løpet bra den 21. august, og en time ut i løpet lå han på 13.-plass. Han fikk da mageproblemer og slet seg gjennom ytterligere halvannen times gåing før han kastet inn håndkleet og brøt løpet.


=== Diskos ===
Gaute Myklebust  kastet 60,80 meter i sitt andre, og eneste gyldige kast i kvalifiseringen på formiddagen tirsdag 18. august. Kastet holdt ikke til avansement til finalen, og Myklebust endte på 18.-plass i mesterskapet.


=== Spydkast ===
Andreas Thorkildsen kastet i kvalifiseringens gruppe A fredag 21. august. Han kastet dødt – 80,37 – 79,93 i sine tre kast, og ble nummer fire i sin gruppe. 82 meter gav automatisk kvalifisering til finalen, men etter regnopphold og vått banedekke var det kun to kastere fra gruppe B som kastet lenger enn Thorkildsen. Han fikk dermed sjette beste resultat, og 78,69 meter holdt til slutt til avansement.
 I finalen på mesterskapets siste dag, søndag 23. august, åpnet han også svakt med 77,80 i første kast, og lå som nummer fem før andre kast siden heller ikke konkurrentene hadde prestert store lengder. Thorkildsens andre kast landet på 89,59 meter, og han ledet med over seks meter på nummer to, Guillermo Martínez fra Cuba. Thorkildsens tredje kast var på 88,95 før han tråkket dødt på det fjerde og stod over de to siste kastene. Martínez økte til 86,41 i sitt siste kast, mens Yukifumi Murakami fra Japan overraskende tok bronse med 82,97 meter. Duellen med finske Tero Pitkämäki uteble da finnen var plaget med sykdom og feber, og fikk en beskjeden femteplass med 81,90 meter.


== Norske kvinner i VM ==


=== 100 m ===
Ezinne Okparaebo løp på 11,35 i sjette forsøksheat søndag 16. august, ble nummer to og gikk videre til mellomheatene.
Mellomheatene gikk om kvelden samme dag. Der løp hun på 11,44 i første heat og ble nummer fem i sitt felt fra bane seks. Det krevde 11,40 for å komme videre til semifinalene, og Okparaebo ble nummer 19 på distansen. Kun to europeiske kvinner gikk videre; Verena Sailer, Tyskland (11,26) og Eleni Artymata, Kypros (11,37).


=== 100 m hekk ===
Christina Vukicevic kvalifiserte seg til semifinalen i VM i Berlin med en tid på 12,92 sekunder i forsøksheatet.
I annet heat i semifinalen endte hun som nr. 5 i med tiden 13,00, og gikk ikke videre. Hun fik 16.-plass i mesterskapet.


=== 3000 m hinder ===
Silje Fjørtoft ble den 15. august nummer 40, og nest sist av deltakerne med tiden 10.01,04.


=== 3000 meter hinder ===
Karoline Bjerkeli Grøvdal ble den 15. august nummer 32 med tiden 9.48,47 og kvalifiserte seg ikke til finalen.


=== 20 km kappgang ===
Kjersti Tysse Plätzer gikk for seieren i sitt siste mesterskap søndag 16. august. Hun gikk ut hardt, og fulgte de to russiske jentene, med verdensmester Olga Kaniskina i spissen. Tempoet ble trolig for høyt for Plätzer, for hun stivnet og mistet koordinasjonen i stegene. Det medførte at hun fikk tre røde kort og ble diskvalifisert fra løpet.


=== Lengde ===
Margrethe Renstrøm hoppet 6,31 meter i andre kvalifiseringsgruppe fredag 21. august. 6,31 var førstehoppet, det andre var dødt, mens det siste ble mislykket på 6,10 meter. Det krevde 6,52 meter å komme med blant de tolv beste som gikk til finalen. Renstrøm ble nummer 24 i mesterskapet.


=== Høydehopp ===
Stine Kufaas hoppet kvalifisering tirsdag 18. august. Hun klarte 185 cm i andre forsøk, men kom ikke over 189. 12 hoppere presterte bedre enn 192 på to forsøk og gikk til finalen, mens Kufaas endte som nummer 29 i mesterskapet.


=== Sjukamp ===
Ida Marcussen leverte en sjukamp på 5014 poeng, langt etter hennes norske rekord på 6226. Det svake resultatet skyldes hovedsakelig tre døde hopp og null poeng i lengdehopp, men av de andre seks resultatene var det bare spydkast (50,02) og 800 meter (2.13,81) som var på høyde med hennes personlige bestenoteringer. Resultatene 14.51 på 100 m hekk, 1,65  i høydehopp, 12.71 i kulestøt og 25,59 på 200 meter var alle godt bak hennes personlige rekorder. Marcussen ble nummer 25 av de 29 deltakerne, hvorav tre trakk seg fra konkurransen underveis.


== Referanser ==